**Hiža u Milama** je pjesma bosanskohercegovačkog pjesnika Maka Dizdara.

Mile je bilo jedno vrijeme sjedište djeda Crkve bosanske. U njemu je vjerovatno Tvrtko I Kotromanić krunisan za bosanskog kralja. Djedova hiža vrijedila je kao sigurno utočište za sve one koji su progonjeni i u njoj zatražili zaštitu.

U spisima Crkve bosanske hiža može značiti obična kuća ali i samostan. Hiže su vjerojatno bile skromna zdanja u kojima su prebivali i laici, pa se značenje možda donekle zamutilo. Na mnogim mjestima gdje su stajale hiže dade se iz očuvanih imena mjesta zaključiti da je uz njih obično stajala i crkva.

Tekst pjesme
------------

Djedovska hiža bi stvorena tu krepost da krepča u srcima ostane  

Neka je zato vazda širom otvorena za doste drage i za velikane srčane  

Za goste za starce za strojnike i ostale krstjane  

Za sve dobre ljude za sve dobre Bošnjane  

Za sve vojnike u vojni što vojuje se protiv vojne  

I raznih inih stinih i silnih zlica i zala  

Za sve one što bježe iz hiže koja im se ožeže  

Iz ognjenog kruga zapaljenih lomača što bježe i ispod krvnikovih vješala  

Za sve one koji se opekoše jer k suncu dalekom i velikom bez predaha teže  

Za sve one koji pravu riječ u pravi čas rekoše  

I na krvavoj stazi traženog ishoda za riječ jednu što ruku im jednu odsjekoše  

Za riječ da hljeb je hljeb da vino je vino i voda da je voda  

Za one kojima su meso živo smudili i ognjenim pečatom obraz žigosali  

Oni koji se vazda pozivaju na zakone milosti božje i zakone zakonika  

Za one kojima su jezik u grlu iščupali jer riječ zadatu nisu odali  

Za one koji su osuđeni da umru na repovima konja između dva konjika  

Neka je djedova kuća širom otvorena  

Za one koje su najtežom kletvom proklinjali  

Sa posvećenih oltara Provanse Lombardije Zare Arkadije i Rasije  

U omami tamjana u bornom zboru krstova i mačeva u gorkom koru  

Za one koje su tri puta proklinjali jer još ih nisu  

Na pragu rođene hiže pred očima žene i djece klali i zaklali  

Neka je djedovska kuća uvijek širom otvorena  

Za one koji ne mare za starostavne i nove care  

Za prave i krive kralje za bane i barone za bojare  

Za njihova mnoga blaga za mnoge dukate i zlate dinare za zle te pare  

Za ljude što mitnice ne minu al mitničare ne mite nego ih javno ruže i kude  

Neka su vrata djedovske hiže širom otvorena  

Za one što na ročištu znaju za riječ blagu i čistu ne smo za svoje bliže  

Za one što život bez jala žive a život ih vazda bije što život im se samo smije i ruga  

Neka je otvorena za neznanog druga za neznanog brata  

Za sve one koji u tmici čame koji u tamnici tijela pate  

Žudeći da slovo ono bude za sve ljude da se sa slovom zbrate  

Neka je djedovska hiža širom otvorena svunoć i vazda  

Za onog što davno je pošao i sada po tmuši gazi trudan iz daleka  

Al zna da stići će budan negdje tamo gdje neko ga čeka  

Neka je djedovska hiža širom otvorena  

A ako li kto ta vrata kreposti u sebeljublju svom zatvori  

Neka se hiža djedovska sruši do temelja u mojoj duši  

U obor neka se obori neka se u gar goli i pepeo crni satvori  

Neka se u njoj izlegu kao u satanskom logu skorpije ljute i zmije  

Oprostite vi koji ste kleti i prokleti na ovoj kletvi klevetnika  

Al hiža djedovska bez milog dosta i dragog gosta  

Hiža djedovska više nije

Izvori
------

1. ↑  Hiža u Milama
2. ↑  Povijest Bosne - Noel Malcolm[*mrtav link*]